
На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07), у поступку контроле законитости и правилности рада Министарства за рад, запошљавање, борачка и социјална питања, поводом притужбе A.A. из Београда, Заштитник грађана

У Т В Р Ђ У Ј Е
Министарство за рад, запошљавање, борачка и социјална питања начинило је пропуст у раду, јер није извршило надзор над стручним радом органа старатељства у заштити од насиља у породици, насиља над женама у партнерским односима и заштите деце од насиља, злостављања и занемаривања.   
На основу Уставом и законом прописаних овлашћења, Заштитник грађана упућује Министарству за рад, запошљавање, борачка и социјална питања следеће 

П Р Е П О Р У К Е

I

Потребно је да Министарство за рад, запошљавање, борачка и социјална питања изврши надзор над стручним радом Градског центра за социјални рад у случају породице A.

II

Потребно је да Министарство за рад, запошљавање, борачка и социјална питања, приликом поступања по препоруци I, испита да ли је орган старатељства поступао и поступа у складу са законом, Општим протоколом о поступању и сарадњи установа, органа и организација у ситуацијама насиља над женама у породици и у партнерским односима
, Посебним протоколом о поступању центара за социјални рад – органа старатељства у случајевима насиља у породици и женама у партнерским односима
 и Општим протоколом за заштиту деце од злостављања и занемаривања.
III

Потребно је да Министарство за рад, запошљавање, борачка и социјална питања, приликом поступања по препоруци I, оцени рад органа старатељства и, уколико утврди да је у раду органа старатељства било пропуста, наложи мере.

IV

Потребно је да Министарство за рад, запошљавање, борачка и социјална питања, уколико у складу са препоруком бр. III наложи мере органу старатељства, изврши проверу да ли је и на који начин орган старатељства поступао по наложеним мерама.

V

Потребно је да Министарство за рад, запошљавање, борачка и социјална питања, о спроведеном надзору обавести Заштитника грађана и подноситељку притужбе. 

Министарство за рад, запошљавање, борачка и социјална питања обавестиће Заштитника грађана о поступању по препорукама у року од 60 дана од дана пријема овог акта уз достављање доказа о поступању по препорукама.
Р а з л о з и

Заштитник грађана примио је притужбу A.A. из Београда на рад Градског центра за социјални рад - Одељење Чукарица (у даљем тексту: ГЦСР) и Министарства за рад, запошљавање, борачка и социјална питања (у даљем тексту: Министарство). У притужби je навела да орган старатељства није пружио одговарајућу заштиту њој и детету од породичног и партнерског насиља, а да Министарство није адекватно реаговало на ове пропусте органа старатељства нити јој је на њену представку одговорило.

Заштитник грађана спровео је поступак контроле законитости и правилности рада Министарства, па је на основу навода притужбе, изјашњења Министарства бр. 551-00-38/2014-14 од 03. 02. 2014. год,  изјашњења бр. 551-00-38/2014-14 које је у писарници Заштитника грађана примљено 12. 03. 2014. године, изјашњења бр. 551-00-38/2014-14 од 17. 04. 2014. године и документације коју су Заштитнику грађана доставили подноситељка притужбе и контролисани орган управе, утврдио следеће чињенично стање:
Поступајући по акту Заштитника грађана, Министарство је утврдило да није примило представку, допис или поднесак подноситељке притужбе. Поступајући по службеној дужности, Министарство је 06. 03. 2014. године извршило преглед списа Градског центра за социјални рад - одељења Чукарица, у коме је утврдило следеће:

· породица A. налази се на евиденцији органа старатељства од 12. 02. 2008. године, по захтеву суда за достављање налаза и стручног мишљења у парници ради развода брака и вршења родитељског права. Тадашње поступање органа старатељства било је "искључиво по захтевима суда за потребе различитих судских поступака, без структуриране динамике и плана рада са породицом, имајући у виду сложеност породичне проблематике и непостојање контаката између мал. детета и оца";
· решењем Другог општинског суда у Београду од 30. 06. 2009. године одређена је привремена мера за заштиту од насиља у породици, којом се Б.Б. (супругу притужиље и оцу детета) забрањује приближавање месту становања подноситељке притужбе на удаљеност мању од 100 метара, као и приближавање подноситељки притужбе на удаљеност мању од 50 метара. Привременом мером Б.Б. је наложено да се уздржава од приближавања притужиљи лично на наведеној удаљености, и одређено да мера заштите остаје на снази једну годину, до 30. 06. 2010. године;

· пресудом Првог основног суда у Београду од 10. 06. 2011. године  Б.Б. је осуђен на условну осуду због извршења кривичног дела насиље у породици на штету притужиље;
· решењем Првог основног суда у Београду од 20. 01. 2012. године усвојен је предлог Б.Б. за извршење, ради одржавања личних односа Б.Б. са дететом у складу са одлуком суда;
· Центар за социјални рад израдио је План интервенције и доставио га суду, а каснијим дописима обавестио суд да није у могућности да поступа, јер није могуће ступити у контакт са мајком детета, а када је он коначно успостављен мајка детета је "изразила неспремност за сарадњу са органом старатељства у погледу родитељства, будуће реализације контаката детета и другог родитеља";
· Градски центар за социјални рад је 21. 01. 2014. године сачинио извештај о анализи рада на случају, на основу приговора подноситељке притужбе, којим је констатовано и да "рад на случају није окончан из разлога што нису успостављени контакти између малолетног детета и оца и поред важеће привремене мере суда...";
· Анализом Градског центра за социјални рад констатује се и: "стручни поступци по захтевима суда нису проведени у складу са Правилником о организацији, нормативима и стандардима рада...сви поступци спроведени су на нивоу водитеља случаја без супервизијске подршке...не постоји континуитет у раду једног водитеља случаја...нису благовремено разматране мере из породично правне заштите као на пример корективни надзор над вршењем родитељског права у односу на мајку детета..."

Министарство је оценило да "изостанак родитељске сарадње, немогућност да се родитељи дистанцирају у односу на неразрешен конфликт у партнерској релацији, као и узраст малолетног детета и још увек неуспостављен контакт између мал. детета и оца упућује на закључак да је у актуелном тренутку врло значајно да стручни тим успостави сараднички однос са мајком и полазећи од позиције професионалне неутралности понуди јој могућност да кроз саветодавну помоћ оснажи своје капацитете за превазилажење конфликта и сагледавање интереса малолетног детета".

Министарство је такође проценило да је неопходно извршити усмерену процену интереса детета на околност одржавања личних односа са родитељем са којим не живи, "имајући у виду да је судска одлука ...укинута у делу који се односи на делимично лишење родитељског права оца у делу одржавања личних односа оца и мал. детета...упркос налазу судских вештака ...у коме је наведено да није индиковано да мал. дете до даљег успоставља контакт са оцем". Министарство је такође указало да је неопходно да орган старатељства сачини нови план интервенције у складу са Инструкцијом Министарства.

Министарство није наложило мере органу старатељства.

Орган старатељства обавестио је Министарство да је поступио у складу са датим предлозима. Орган старатељства је прецизирао да "није могуће спровести поступак у складу са Инструкцијом Министарства за поступке извршења", јер је "мајка кроз своје ставове изразила неспремност за сарадњу са органом старатељства у погледу родитељства, будуће реализације контакта детета и другог родитеља". Орган старатељства доставио је извештај поступајућем извршном судији предлажући новчано кажњавање мајке као најподесније средство извршења.
Орган старатељства обавестио је Министарство да је оформљен нови стручни тим, да мајка детета није сарађивала са ранијим водитељима случаја и органом старатељства и да је "утисак стручног тима да мајка на индиректан начин опструира рад на заштити детета...одбијајући сарадњу са установом која је једина у ситуацији да на непосредан начин предузима мере на заштити најбољих интереса детета".

Орган старатељства није навео да ли је и на који начин поступао по другим предлозима Министарства: да изврши усмерену процену, посебно имајући у виду протек времена и налаз комисије вештака. Поводом ове чињенице, Министарство није предузело никакве активности и мере.
У поступку испитивања списа органа старатељства, Министарство се "није посебно бавило питањем насиља у породици...из разлога што су до момента извршења надзора окончани сви поступци за заштиту од насиља у породици и то кривични и грађански".

Подноситељка притужбе доставила је Заштитнику грађана обимну документацију, на основу које су утврђене чињенице које је у поступку стручног надзора утврдило и Министарство, али и следеће додатне чињенице:

Пресудом Првог основног суда од 21. 03. 2012. године разведен је брак подноситељке притужбе, дете поверено на самостално вршење родитељског права мајци, а оцу детета изречене су две мере заштите од насиља у породици, донета је одлука о издржавању и начину одржавања личних односа детета и оца. Одбијен је тужбени захтев подноситељке притужбе да се отац детета делимично  лиши родитељског права (у првостепеном поступку тај је тужбени захтев усвојен, али је првостепени суд своју одлуку изменио у новом поступку, у складу са ставовима Апелационог суда). Суд је одлуку донео након што је утврдио да је у дужем временском периоду Б.Б. "вршио психичко и физичко насиље над A.A. на тај начин што је викао на њу, псовао је, упућивао јој погрдне речи, претио јој, узнемиравао је, ударао је шакама у стомак и шамарао".  Истом пресудом одбијен је тужбени захтев оца детета да се мајка лиши родитељског права.
Градски центар за социјални рад доставио је Извештај о току поступања по привременој мери
 у коме је, између осталог, наведено: „мајка детета је доследна у недовођењу детета у Градски центар за социјални рад ради виђења са оцем а по изреченој судској привременој мери...отац престаје да долази у Градски центар за социјални рад Чукарица ради виђења детета али зато покреће поступак лишавања мајке родитељског права...у оквиру кога...опет долази по позиву, чак и самоиницијативно, интересујући се за ток поступања, одазивност A.A....По сазнању органа старатељства ни тада са A. није могао успоставити контакт, почиње у марту да одлази на радно место A. где није чинио ништа али могуће покушавајући да је на тај начин застраши...Ови његови одласци на њено радно место су се дешавали после изрицања судске пресуде Б. за кривично дело насиља над A....где је осуђен на условну казну...". Извештај органа старатељства односи се на период када су на снази биле нове мере заштите од насиља, а на основу правноснажне одлуке Првог основног суда у Београду. 
***

Приликом утврђивања пропуста, Заштитник грађана руководио се одредбама Декларације о елиминисању насиља према женама
, Конвенције Савета Европе о спречавању и борби против насиља над женама и насиља у породици
, Породичног закона
, Закона о социјалној заштити
, Општег протокола о поступању и сарадњи установа, органа и организација у борби против насиља над женама
, Посебног протокола о поступању центара за социјални рад-органа старатељства у случајевима насиља у породици и женама у партнерским односима
 и Општег протокола за заштиту деце од злостављања и занемаривања
.

Декларација о елиминисању насиља према женама

Државе и међународна заједница треба да предузму мере усмерене на елиминацију свих облика насиља над женама, без обзира на то да ли се јављају у јавном или приватном животу. Ове мере подразумевају одговарајуће кривично законодавство, развијање националних планова акције, обезбеђивање услуга и ресурса за жене жртве насиља, обуку и родну сензибилизацију јавних службеника, као и обезбеђивање ресурса из буџета владе у циљу борбе против насиља над женама
.
Конвенција Савета Европе о спречавању и борби против насиља над женама и насиља у породици

Обавеза државе је да ојача одговарајућу обуку запослених, који се баве жртвама или починиоцима свих дела насиља обухваћених Конвенцијом, у вези спречавања и откривања таквог насиља, једнакости између жена и мушкараца, потребама и правима жртава, о спречавању секундарне виктимизације и о координираној сарадњи више органа ради свеобухватног и адекватног решавања појединих случајева насиља обухваћених овом конвенцијом
.

Државе су дужне да предузму неопходне законодавне односно друге мере заштите свих жртава од даљег насиља и да обезбеде одговарајуће механизме за делотворну сарадњу између свих надлежних државних органа, укључујући судове, јавна тужилаштва, органе унутрашњих послова, локалне и регионалне управе, као и невладине организације и остале релевантне организације и лица, у пружању заштите и подршке жртвама и сведоцима свих облика насиља, укључујући и упућивање на опште и специјализоване службе подршке. Мере које предузимају  морају да испуњавају следеће критеријуме: 

· да су засноване на разумевању насиља над женама и насиља у породици из родне перспективе и да су усмерене на људска права и безбедност жртве; 

· да су засноване на интегрисаном приступу који узима у обзир однос између жртава, учинилаца, деце и њиховог ширег друштвеног окружења; 

· да имају за циљ избегавање секундарне виктимизације;

· да имају за циљ оснаживање и економску независност жена жртава насиља; 

· да, тамо где је то прикладно, различите службе за заштиту и подршку жртава буду у истим просторијама; 

· да одговарају на специфичне потребе угрожених особа, укључујући и децу жртве, и да су им доступне
. 

Државе су у обавези да предузму неопходне законодавне или друге мере и обезбеде да жртве имају приступ услугама, које омогућавају њихов опоравак од насиља. Када је то неопходно, те мере треба да обухватају следеће услуге: правно и психолошко саветовалиште, финансијску помоћ, становање, образовање, обуку и помоћ приликом запошљавања
. Осим тога, оне морају да предузму све неопходне законодавне или друге мере и обезбеде жртвама приступ услугама здравствене и социјалне заштите, адекватну опремљеност тих служби и обученост запослених за помоћ жртвама и њихово упућивање на одговарајуће службе
, као и специјализоване услуге подршке за све жене жртве насиља и њихову децу
.

Породични закон:
· Забрањено је насиље у породици. Свако има, у складу са законом, право на заштиту од насиља у породици.

· Насиље у породици... јесте понашање којим један члан породице угрожава телесни интегритет, душевно здравље или спокојство другог члана породице.

· Против члана породице који врши насиље суд може одредити једну или више мера заштите од насиља у породици, којом се привремено забрањује или ограничава одржавање личних односа са другим чланом породице. Мере заштите од насиља у породици јесу: 1. издавање налога за исељење из породичног стана или куће, без обзира на право својине односно закупа непокретности; 2. издавање налога за усељење у породични стан или кућу, без обзира на право својине односно закупа непокретности; 3. забрана приближавања члану породице на одређеној удаљености; 4. забрана приступа у простор око места становања или места рада члана породице; 5. забрана даљег узнемиравања члана породице
.

· Поступак у спору за заштиту од насиља у породици покреће се тужбом. Тужбу за одређивање мере заштите од насиља у породици, као и за продужење мере заштите од насиља у породици, могу поднети: члан породице према коме је насиље извршено, његов законски заступник, јавни тужилац и орган старатељства.

· Пресуду у спору за заштиту од насиља у породици суд је дужан да одмах достави како органу старатељства на чијој територији има пребивалиште односно боравиште члан породице према коме је насиље извршено, тако и органу старатељства на чијој територији има пребивалиште односно боравиште члан породице против кога је мера заштите одређена. Орган старатељства дужан је да води евиденцију и документацију како о лицима према којима је насиље извршено, тако и о лицима против којих је одређена мера заштите
.

Закон о социјалној заштити:
· Услуге социјалне заштите подељене су у следеће групе:... услуге процене и планирања - процена стања, потреба, снага и ризика корисника и других значајних особа у његовом окружењу; процена старатеља, хранитеља и усвојитеља; израда индивидуалног или породичног плана пружања услуга и мера правне заштите и других процена и планова; дневне услуге у заједници - дневни боравак; помоћ у кући; свратиште и друге услуге које подржавају боравак корисника у породици и непосредном окружењу; услуге подршке за самосталан живот - становање уз подршку; персонална асистенција; обука за самостални живот и друге врсте подршке неопходне за активно учешће корисника у друштву; саветодавно-терапијске и социјално-едукативне услуге - интензивне услуге подршке породици која је у кризи; саветовање и подршка родитеља, хранитеља и усвојитеља; подршка породици која се стара о свом детету или одраслом члану породице са сметњама у развоју; одржавање породичних односа и поновно спајање породице; саветовање и подршка у случајевима насиља; породична терапија; медијација; СОС телефони; активација и друге саветодавне и едукативне услуге и активности; услуге смештаја - смештај у сродничку, хранитељску или другу породицу за одрасле и старије; домски смештај; смештај у прихватилиште и друге врсте смештаја.

· Корисник права или услуга социјалне заштите јесте појединац, односно породица која се суочава с препрекама у задовољавању потреба, услед чега не може да достигне или да одржи квалитет живота или која нема довољно средстава за подмирење основних животних потреба, а не може да их оствари својим радом, приходом од имовине или из других извора.

· Пунолетно лице од навршених 26 до навршених 65 година (у даљем тексту: одрасли) и пунолетно лице старије од 65 година (у даљем тексту: старији корисник) јесте корисник када је његово благостање, безбедност и продуктиван живот у друштву угрожен ризицима услед старости, инвалидитета, болести, породичних и других животних околности, а нарочито:... ако постоји опасност да ће постати жртва или ако јесте жртва самозанемаривања, занемаривања, злостављања, експлоатације и насиља у породици.

· Услуге социјалне заштите пружају се у складу са најбољим интересом корисника, уважавајући његов животни циклус, пол, етничко и културно порекло, језик, вероисповест, животне навике, развојне потребе и потребе за додатном подршком у свакодневном функционисању.

· Социјална заштита остварује се на начин који обезбеђује постизање најбољих могућих резултата у односу на расположива финансијска средства.

· Социјална заштита остварује се на начин који обезбеђује правовремено уочавање потреба корисника и пружање услуга ради спречавања настанка и развоја стања која угрожавају безбедност и задовољавање животних потреба и ометају укључивање у друштво.

· Услуге социјалне заштите пружају се у складу с функцијом коју имају, повезано и усклађено, тако да обезбеђује целовиту социјалну заштиту кориснику у сваком животном добу.

· Министарство надлежно за социјалну заштиту врши надзор над радом органа, установа и других ималаца јавних овлашћења у вршењу овим законом поверених послова, у складу са законом којим се уређује државна управа.

· Министарство надлежно за социјалну заштиту врши надзор над стручним радом центра за социјални рад, установе за домски смештај и центра за породични смештај и усвојење чији је оснивач Република Србија односно аутономна покрајина, установе за васпитање деце и омладине и завода за социјалну заштиту. У надзору над стручним радом утврђује се да ли су испуњени захтеви у односу на поштовање прописаних стручних процедура и на коришћење стручних знања и вештина које се примењују током пријема, процене, планирања, прегледа ефеката реализованих активности и завршетка рада са корисником, на основу увида у стручну документацију и процес пружања и ефеката услуга. По завршеном надзору над стручним радом сачињава се извештај.

Општи протокол о поступању и сарадњи установа, органа и организација у борби против насиља над женама

· „Деца се сматрају жртвама насиља у породици, не само када га директно трпе, већ и када су изложена актима насиља које један члан породице врши над другим члановима као сведоци. Сведочење и изложеност насиљу трауматизује децу, било да директно посматрају насиље, или чују звуке, ударце, крике из непосредне близине, када знају да се насиље дешава или се може десити, односно када накнадно виде последице насиља међу члановима породице.

Термин ,,дете сведок” не односи се само на децу која непосредно присуствују чину насиља у породици, већ и на децу која су насиљу посредно изложена. У овим случајевима потребно је комплементарно применити и Општи протокол о заштити деце од злостављања и занемаривања.

· „У циљу избегавања секундарне виктимизације жртава, одговорни су дужни да поступају на начин којим се поштује њихово достојанство. Током поступања према жртвама насиља у породици, сви одговорни су дужни да поступају на родно осетљив начин.“

· „Ради успостављања ефикасног система заштите жртава насиља у партнерском односу и у породици неопходно је успоставити континуирану мултисекторску сарадњу између институција које су носиоци система заштите. То подразумева сарадњу између установа социјалне заштите, посебно центара за социјални рад, полиције, тужилаштва, истражних судова и здравствених установа.“

· „Заштита од насиља у породици почиње препознавањем насиља. Препознавање насиља је обавеза свих институција у оквиру њихових редовних делатности“

· „Свака установа која прими информацију из које произилази основана сумња да је извршено насиље у породици документоваће на одговарајући начин информацију и сва сазнања о важним околностима до којих је дошла“
.

· „Да би се обезбедила хитна заштита жене жртве насиља у породици и партнерском односу и осталих чланова породице изложених насиљу, јавно тужилаштво и орган старатељства ће, у складу са законом, поднети тужбу за изрицање мера заштите од насиља у породици. У праћењу поштовања изречених мера заштите од насиља у породици потребно је да учесници у систему заштите размењују информације и предузимају одговарајуће поступке, у складу са законом.“

· „Службена лица која дођу у контакт са жртвом насиља пружиће јој потребну помоћ и подршку из своје надлежности и обезбедиће одговарајући поновни контакт и праћење. За планирање услуга и мера заштите жене жртве насиља и других чланова породице изложених насиљу сазива се конференција случаја...Сви учесници ће кроз сарадњу допринети изради индивидуалног плана интегрисаних услуга који обезбеђује целовиту, кохерентну, делотворну и ефикасну заштиту за жену жртву и ненасилне чланове њене породице. План заштите мора да осигура безбедност жртве, да заустави насиље и да спречи да се дело понови, да заштити права жртве, да омогући да слободно донесе одлуке у свом најбољем интересу, да добије услуге које служе њеном опоравку, оснаживању и осамостаљивању. Планиране мере морају бити међусобно добро усаглашене и усмерене на избегавање секундарне виктимизације жртве. Планом заштите жене жртве насиља у породици и у партнерском односу утврђује се и план праћења и евалуирања (процене) адекватности планираних и предузетих мера, укључујући и рокове за поновне процене. Ови поступци такође треба да буду вођени у сарадњи (координисаној акцији) свих учесника.

· У зависности од резултата процена доносе се одлуке о ревизији мера (када планиране мере нису дале жељене исходе) и одлуке о даљим мерама заштите и праћења. У случају када су постигнути циљеви заштите, а пре свега безбедност, опоравак и оснаживање, може се донети одлука о затварању случаја.“

· „Учесници у систему заштите жена жртава насиља у породици ће на начин прописан законом водити евиденцију о случајевима насиља у породици.“

Посебан протокол о поступању центара за социјални рад-органа старатељства у случајевима насиља у породици и женама у партнерским односима 

· „Посебан протокол о поступању центара за социјални рад-органа старатељства у случајевима насиља над женама у породици и у партнерским односима заснован је на поштовању основних начела утврђених у Закону о социјалној заштити.“

Поштовањем наведених начела на основу којих се мора реализовати и организовати помоћ и подршка лицима која трпе породично насиље и насиље у партнерским односима“.
Општи протокол за заштиту деце од злостављања и занемаривања
· „Емоционална злоупотреба подразумева везу између примарног пружаоца/или пружалаца неге и детета у којој се детету наноси стварна штета, односно која може потенцијално бити штетна по дете. Ово обухвата развојно неприкладне, недовољне или недоследне односе са дететом и укључује: излагање збуњујућим или трауматским догађајима и околностима (нпр. породичном насиљу)...“
· Улогу координатора у процесу заштите деце требало би да има центар за социјални рад (у даљем тексту: центар) који је, у нашем друштву, основна служба за заштиту деце и који, истовремено, врши послове органа старатељства.
***

Заштита од насиља у породици почиње његовим препознавањем и откривањем. Испитивање сумњи или сазнања о насиљу и прикупљање свих доступних информација је обавеза свих органа, установа и служби у којима запослени долазе у сусрет са женама жртвама насиља. Посебна је обавеза органа старатељства да испита постојање манифестација трпљења насиља и да свеобухватно и целовито испита све наводе и прикупи информације у вези са сумњом на извршено насиље над женом, односно злостављање и/или занемаривање детета, изврши одговарајућу оцену, а потом у складу са оценом предузме одговарајуће мере заштите.
Заштитник грађана је више пута
 указао да само излагање детета породичном насиљу чини дете жртвом злостављања и занемаривања. Непризнавањем статуса жртве насиља, органи и установе пропуштају да детету, које трпи тешке и често непоправљиве последице по своју добробит и развој, обезбеде хитну заштиту и примене све расположиве мере ради дететовог опоравка од претрпљеног насиља и ради рехабилитације и  реинтеграције. 

У конкретном случају, Министарство је, у поступку контроле законитости и правилности рада, извршило преглед документације Градског центра за социјални рад, утврдило чињенице у вези са поступањем органа старатељства и дало своју оцену. Министарство је, међутим, испитивањем обухватило само рад органа старатељства у заштити деце. Оно није извршило оцену рада органа старатељства у погледу заштите од насиља у породици и заштите жене од насиља у партнерским односима, као и адекватности предузетих мера у односу на децу у светлу постојања историје понављаног породичног насиља. Напротив, Министарство је експлицитно навело да се "није посебно бавило питањем насиља у породици...из разлога што су до момента извршења надзора окончани сви поступци за заштиту од насиља у породици и то кривични и грађански". Окончање судских поступака није разлог да орган старатељства престане да предузима мере заштите жене од насиља, нити разлог да надзорни орган одлучи да тај аспект рада органа старатељства не контролише. Многе мере заштите жене од насиља које предузима орган старатељства комплементарне су мерама које предузимају и изричу правосудни органи и спроводе се паралелно или независно од судске заштите. У конкретном случају, окончање судских поступака није довољан разлог за одсуство надзора над радом органа старатељства тим пре што се у документацији самог органа старатељства коју је Министарство испитивало, налазе подаци о могућем новом насиљу над притужиљом (супруг притужиље „почиње у марту да одлази на радно место А. где није чинио ништа али могуће покушавајући да је на тај начин застраши...Ови његови одласци на њено радно место су се дешавали после изрицања судске пресуде Б. за кривично дело насиља над А....где је осуђен на условну казну...").
Садржај списа предмета који је у извештају навело Министарство, указује да орган старатељства, од самог почетка рада са породицом притужиље, није предузимао мере предвиђене прописима и Општим и Посебним протоколом за случај пријаве породичног или партнерског насиља. Пропусте у раду констатовао је сам орган старатељства кроз анализу рада стручних радника. Ова анализа, међутим, није допринела да орган старатељства адекватније реагује, иако је  у наставку рада са породицом органу старатељства била позната чињеница утврђеног насиља у породици, исхода кривичног поступка за насиље у породици према притужиљи и нових мера заштите које су изречене 2012. године. 

Орган старатељства није поступио ни по упутствима Министарства, наводећи да то није могуће због ставова притужиље. Иако је Заштитник грађана сагласан са оценом Министарства о неопходности сарадничког односа органа старатељства и притужиље, овакав однос је тешко остварив уколико орган старатељства, у успостављању тог односа не узме у обзир утицај свих чињеница, а нарочито чињеницу претрпљеног насиље од кога притужиља није добила адекватну заштиту од органа старатељства и уколико – управо због начињених пропуста – не уложи додатни напор на поновном успостављању и даљем унапређивању сарадње стручних радника и притужиље. 

Заштитник грађана налази да је нужно да орган старатељства пажљиво и целовито прикупи све чињенице које се односе на пријаве насиља над притужиљом, као и да одговарајућу тежину да чињеници историје насиља над притужиљом, те да након тога предузме одговарајуће мере ради заштите притужиље и/или њеног оснаживања, успостављања сарадничког односа са њом у циљу заштите права детета и развијања њених родитељских компетенција. Заштитник грађана налази да овакво поступање не искључује и друге мере органа старатељства ради заштите права детета, уколико претходне активности, правилно, целовито и свеобухватно спроведене, не буду дале планиране резултате.
Заштитник грађана посебно указује да испитивање рада органа старатељства од стране Министарства, треба да обухвати како поступање органа старатељства у односу на заштиту деце, тако и поступање органа старатељства у заштити жене од насиља. При  испитивању рада органа старатељства у односу на децу Министарство треба да има у виду да историја породичног насиља мора бити узета у обзир приликом процене најбољих интереса детета, планирања и предузимања мера и информисања правосудних и других органа.
Орган старатељства обавестио је Министарство да није могуће поступити на начин како је Министарство затражило, због одсуства сарадње притужиље. Орган старатељства није, међутим, известио Министарство о томе да ли је предузео активности у циљу поступања по упутству Министарства, које је активности предузимао и на који начин, на основу којих би Министарство могло да оцени да ли је и у којој мери орган старатељства поштовао дата упутства и упуте. Стога је, по оцени Заштитника грађана, овлашћење али и дужност Министарства да утврди да ли је орган старатељства по датим упутима поступао и на који начин, након тога оцени његов рад и – уколико је то целисходно – наложи одговарајуће мере.

Заштитник грађана подсећа да је Комитет Уједињених нација за елиминацију дискриминације жена у Закључним запажањима о комбинованом Другом и трећем периодичном извештају Републике Србије о спровођењу Конвенције о елиминисању свих облика дискриминације жена
 од 25. јула 2013. године
 изразио забринутост, између осталог, због повећаног броја жена које су убили њихови мужеви, бивши мужеви или партнери, те жена жртви других облика насиља, укључујући психичко, физичко, економско и сексуално насиље; као и због недостатка налога за хитну заштиту жртава насиља. Комитет је, такође, препоручио држави чланици да, између осталог, обезбеди да све жене жртве насиља имају адекватну помоћ и несметан приступ ефикасној заштити од насиља и да обезбеди да сви релевантни органи буду свесни важности издавања налога за хитну заштиту угрожених жена и одржавања таквих налога активним све док оне више нису у опасности. 

Заштитник грађана подсећа и на Општу препоруку бр. 19 Комитета Уједињених нација за елиминацију дискриминације жена
 да насиље над женама представља облик дискриминације у смислу члана 1. Конвенције о елиминисању свих облика дискриминације жена и треба га сматрати озбиљним кршењем женских људских права. Комитет у Општој препоруци налаже предузимање одговарајућих и делотворних мера за превазилажење свих облика родно заснованог насиља, обезбеђивање одговарајућих сервиса заштите и подршке жртвама насиља, као и предузимање свих правних и других мера неопходних за обезбеђивање делотворне заштите женама од родно заснованог насиља, између осталих и делотворна правна средства и мере заштите.

Заштитник грађана оцењује да се пропуст Министарства може отклонити (новим) надзором над стручним радом Градског центра за социјални рад, у коме ће се утврдити да ли је орган старатељства поступао и поступа у складу са законом прописаним надлежностима, овлашћењима, обавезама и стандардима прописаних за заштиту од насиља у породици и насиља према женама у партнерским односима и заштиту деце од злостављања и занемаривања.

 На основу свих утврђених чињеница и околности, Заштитник грађана је, применом чл. 31. ст. 2. Закона, упутио препоруке Министарству за рад, запошљавање, борачка и социјална питања  у циљу умањења последица начињених пропуста, унапређења рада органа и спречавања сличних пропуста у будућности.

